Also hefft de homester geschreuen deme houedman tho Wyborch. Vnsen garfrundliken grut touoren myt guder jrbedynghe vnses moghens woltuchtigheit. Strengher leuer houedman, besunder frundt. Vnses ordens geswornen vnde leuen getruwen der stadt Reuell hebben vnss durch eres rades sendeboden laten vorbrenghen wo juwer gude sy anverdiget van nemeliken schellynnen vnde sunderlynge van eyns knecht weghen, Clauwes Dock genant, de juwes denst sulle syn gewesen, alz men zecht etc. Leue her houedman. De ersame geistlike vnses ordens ouerste marschalk broder Waltraue van Hynsbach, als de nylkst vt Denemarken quam, vortelle he vns vuste woldaet eme geboden van juwer leue, der wy werlike danghsam syn hudesdagen, vnde dair enbouen wo sich juwe frundschopp jrboden hadde, wurden de vnsen jenygherleye schellyngen hebbende weder de vt den landen juwers gebeydes, dat darumme des allir duchtigesten vorsten vnses allirgnedigesten heren heren Erike konynge tho Denemarken gnade solde bezocht werden, vnder der gelyken hyr wederumme vnses ordens werdigen meister jn Lyfflande dorch juwer gude edder der juwen, offte de jenygerleye schelynghe weder de vnsen wurden hebbende, de wyse vns wol gheuelle vnde js redelick, godlik vnde vns gans woll behegelick, vnde durch sommelike ouereynkomynghe alz denne, de vorgedacht vnse ouerstemarschalk js gescheden van juwer leue. Soe bydde wij juw myt gancsen vlitigen begerliken beden, dat gy de suluen vnse geswornen vnde leuen getrewen van Reuell willet vmme vnser leue willen laten vmbesweret vnde ok vmbeschediget van juw vude de juwen. Hebbe gij ouer dat jenygerleye schelynghe weder ze geroked, dar leue her houedman myt en tho komende vor vnses ordins vorgedochte mester jn Lyffland, mit deme wij ok sunderliken bestalt hebben, vnde hopen vntwyuelich wat zomeliker gebreken an en komen, dat de jn eyne guthe frundlilick vnde leefflick wol sullen werden henn gelecht; vnde bidden des juwe gudelike antworde vns weder hijr vpp tho schryuende by dissem breffwyser. Gegeuen vpp vnsem huus Marienborgh vor dem sunnendag Oculi jm xiiij(c) vnde xxvij(tm) jare etc. På baksidan: Copien des heren homesters breuen, gescreuen an den bisscopp tho Darbet vnde hern Krister Nigelsson, houedman vppe Wyborch.